Урок : ДЕЦА ПОМАГАТ НА ДЕЦА – ДА ЧЕТЕМ ЗАЕДНО!

Анка Жекова, старши учител в СУ ,,Димчо Дебелянов” – гр. Бургас

Темата е разработена в две занятия по 40 мин. на 26.10.2017 год.

**"Така че, молим, о молим ви, умоляваме, молим ви се...**

**изхвърлете телевизора и на негово място поставете**

**хубава етажерка за книги". -**Роалд Дал

**ЦЕЛИ:**

1.Разширяване и стимулиране на читателските интереси на учениците.

2.Развиване на умения за дарителство.

3.Развиване на умения за пълноценно общуване с по-малки на възраст деца.

**ОПИСАНИЕ:**

Около средата на м.октомври в училището се получи писмо за провеждане на Седмица на четенето в периода 23.10.2017 – 27.10.2017 г. То съвпадна с работата ми в часа за извънкласно четене. В тази връзка учениците трябваше да донесат книгата, която най-много им е харесала от прочетените през лятната ваканция. По време на представянето те трябваше да отговорят и на въпроса : Защо препоръчваш тази книга на своите съученици? и да прочетат избран откъс от нея. Останах приятно изненадана от активността и настроението на учениците, с които те отстояваха своя избор. За мен това означаваше, че бихме могли да подготвим и изпълним една Програма за четене с приятели, както е предвидено в проекта. Но всичко трябва да стане стъпка по стъпка.

В края на часа запознах децата с гореспоменатото писмо. Реакцията беше спонтанна и мигновена: да си организираме класно четене и игри за книги; да четем на малките; да си направим малка класна бибилиотека/каквато вече имахме/. Така пристъпихме към изпълнение на първата стъпка от проекта - избор на четива за първокласниците. Четвъртокласниците решиха, че на малките не може да им се чете всичко. Текстовете трябва да са ,, подходящи и разбираеми за тях”. Това определи и избора на текст: ,,Калинката”- приказка от Георги Райчев. За по-доброто възприемане на тескта - да се чете по роли. Избрахме още две кратки приказки, които трябва да прочетат Денис и Светльо.Така щяха да се включат повече деца. Последва и идеята за илюстрация по един от текстовете.

До определената дата учениците от класа участваха в общата училищна открита библиотека. За нея ние предоставихме четири книги от тези, които имаме в стаята. Трите момичета Елиф, Вики и Габи се подготвяха усилено за актьорското си изпълнение.

В деня на четенето всички се вълнуваха. Първокласниците ни посрещнаха с усмивка и с ,,Добре дошли!” Набързо всеки намери своето място по чиновете. Големите ученици зачетоха. Малките слушаха с внимание. Оказаха се чудесни слушатели! След прочита на приказката ,,Калинката” първокласниците разбраха как се е появило това толкова обичано насекомо. Четвъртокласниците предложиха да илюстрират приказката, за да покажат, че са я разбрали и харесали. Децата сами се организираха по групи и започнаха работа. Въпреки края на предвиденото време и нашите съвети за приключване – никой не искаше да свърши занятието. Имаше толкова емоции и хубави чувства! Похвалихме всички за старанието.

Тъкмо си търгвахме когато пред двата класа излезе Елиф от четвърти клас. / Това беше извън ,,сценария” и без някаква уговорка с мен./ Момичето благодари на първокласниците за приятелското внимание. Сподели с тях, че ние работим по проект, чрез който се учим да бъдем добри, дарявайки добра дума, жест, време, за да има усмивка за всички. Каза, че това е чудесно, защото ,,ние го правим всеки ден и е много приятно!” Посъветва малките ученици да бъдат добри помежду си, да си помагат и да се радват на всеки миг, в който са заедно, защото ,, в училище е най-хубавото ни време”.

Никой не искаше да си тръгва. По пътя към класната ни стая няколко деца споделиха с мен, че ,, беше супер приятно и не ми се искаше това да свърши.” Питаха кога пак ще отидем. Сега ще подготвим и Коледна приказка за първокласниците. Дано успеем все по-добре да осъзнаваме и разбираме необходимостта от най-голения дефицит на нашето време – обичта към човека до нас!